She Got Me

«She Got Me» (norsk oversettelse: hun fikk meg) er en engelskspråklig latino-inspirert popsang som fremføres av den sveitsiske sangeren Luca Hänni. Sangen ble utgitt 7. mars 2019 og er komponert av Laurell Barker, Frazer Mac, Jon Hällgren, Lukas Hällgren og sangeren Luca Hänni selv. Den var Sveits' bidrag til Eurovision Song Contest 2019 i Tel Aviv i Israel, der den endte på fjerdeplass. Låten ble valgt gjennom en lukket juryvurdering i regi av den sveitsiske kringkasteren SRG SSR.

Bakgrunn 
Sangen ble skrevet av Luca Hänni sammen med et lag av internasjonale låtskrivere under en sveitsisk låtskriversamling i 2018. «She Got Me» kombinerer vestlig pop med latinorytmer og musikkelementer fra Midtøsten. «Jeg ønsker å spre litt livsglede og dele min lidenskap for dans og musikk», har Hänni sagt om sangen. Hänni er en sveitsisk musiker, modell og låtskriver som ble kjent i Sveits, Østerrike og Tyskland da han vant niende sesong av Deutschland sucht den Superstar i 2012. Programmet er den tyske versjonen av Idol.

Sveitsisk uttak 
«She Got Me» ble sendt inn til konkurransen for å kåre Sveits' bidrag til Eurovision Song Contest 2019 i Israel. I prosessen ble de innsendte sangene vurdert av et panel på hundre lyttere og en internasjonal fagjury bestående av 20 musikkbransjefolk. De to jurygruppene avgjorde hver 50 prosent av resultatet, og de kåret til slutt «She Got Me» som vinneren av det sveitsiske Eurovision-uttaket. Konkurransen var i regi av den sveitsiske allmennkringkasteren SRG SSR som består av de regionale kringkasterne SRF, RTS, RSI og RTR. Etter at sangen ble utgitt, gikk «She Got Me» raskt inn som en av favorittene til å vinne konkurransen.

Eurovision Song Contest 
Sangen ble offentliggjort 8. mars 2019, og den deltok i semifinale 2 av Eurovision Song Contest 2019 i Tel Aviv. Semifinalen ble avholdt torsdag 16. mai, og Sveits hadde startnummer 4. Sangen ble blant de ti beste i semifinalen, og kvalifiserte seg dermed til finalen lørdag 18. mai. I finalen endte den på fjerdeplass, Sveits' beste plassering på 26 år.

Sporliste 
Låten ble lagt ut for strømming 7. mars 2019 og digital nedlastning dagen etter av selskapet Muve Recordings. Nedlastingsversjonen har to spor:

Digital nedlastning

Listeplasseringer

Referanser 

 
 

Sveitsiske sanger
Sanger fra 2019
Bidrag til Eurovision Song Contest 2019